《题耿氏温清堂》
宋代·上官均

远山终日自清辉，缥缈乔林野气微。
秋菊已开陶令径，春风好气老莱衣。
溪头钓艇资闲兴，松下归禽伴息机。
吟倚醉登堪自慰，不须怅望白云飞。

作者简介：（1038—1115）邵武人，字彦衡。神宗熙宁三年进士。任北京留守推官，迁监察御史里行。元丰中为窦莘明冤，谪知光泽县。哲宗元祐初复为监察御史，遇事敢言，论罢青苗法，裁冗官，劾去蔡确、张璪、李清臣，罢诗赋取士。徽宗时累迁给事中，反对尽循熙宁、元丰法度，出知永兴军。崇宁初入元祐党籍夺职，政和中复龙图阁待制致仕。有《曲礼讲义》、《广陵文集》等。